
IGNALINOS RAJONO SAVIVALDYBĖS

ADMINISTRACIJOS DIREKTORIUS

ĮSAKYMAS

DĖL IGNALINOS RAJONO SAVIVALDYBĖS VIEŠAME AUKCIONE PARDUODAMO NEKILNOJAMOJO TURTO IR KITŲ NEKILNOJAMŲJŲ DAIKTŲ PARDAVIMO VIEŠO AUKCIONO KOMISIJOS SUDARYMO IR JOS DARBO REGLAMENTO 
PATVIRTINIMO

2015 m. vasario 27 d. Nr. V2-124
Ignalina

Vadovaudamasis Lietuvos Respublikos vietos savivaldos įstatymo 29 straipsnio 8 dalies 1, 2 punktais, Valstybės ir savivaldybių nekilnojamųjų daiktų pardavimo viešo aukciono būdu tvarkos aprašo, patvirtinto Lietuvos Respublikos Vyriausybės 2014 m. spalio 28 d. nutarimu Nr. 1178 „Dėl Valstybės ir savivaldybių nekilnojamųjų daiktų pardavimo viešo aukciono būdu tvarkos aprašo patvirtinimo“, 28 punktu:


1. S u d a r a u Ignalinos rajono savivaldybės viešame aukcione parduodamo nekilnojamojo turto ir kitų nekilnojamųjų daiktų pardavimo viešo aukciono komisiją:

1.1. Ričardas Trimonis, Komunalinio ūkio ir turto valdymo skyriaus vedėjo pavaduotojas. 

1.2. Vita Zabalevičienė, Viešųjų pirkimų skyriaus prekių ir paslaugų pirkimo specialistė.

1.3. Ramunė Mečelienė, Komunalinio ūkio ir turto valdymo skyriaus vyresnioji specialistė.

1.4. Regina Gudelienė, Finansų valdymo ir apskaitos skyriaus vedėja.

1.5. Ramunė Slapšienė, Infrastruktūros plėtros ir statybos skyriaus vedėja.

2016 m. sausio 6 d.,  Ignalinos rajono savivaldybės administracijos direktoriaus įsakymo Nr. V2-10 redakcija

2021 m. liepos 2 d., Ignalinos rajono savivaldybės administracijos direktoriaus įsakymo Nr. VT-446 redakcija

2024 m. rugsėjo 5 d. Ignalinos rajono savivaldybės administracijos direktoriaus įsakymo Nr. VT-283 redakcija

2. S k i r i u:


2.1. Viešo aukciono vedėju – Ričardą Trimonį.


2.2. Viešo aukciono protokoluotoja – Ramunę Mečelienę.


3. T v i r t i n u  Ignalinos rajono savivaldybės viešame aukcione parduodamo nekilnojamojo turto ir kitų nekilnojamųjų daiktų pardavimo viešo aukciono komisijos darbo reglamentą (pridedama).

Šis įsakymas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Administracijos direktoriaus pavaduotojas, 

pavaduojantis administracijos direktorių
Vidas Kreivėnas
PATVIRTINTA

Ignalinos rajono savivaldybės 
administracijos direktoriaus 

2015 m. vasario 27 d.

įsakymu Nr. V2-124   
IGNALINOS RAJONO SAVIVALDYBĖS VIEŠAME AUKCIONE PARDUODAMO NEKILNOJAMOJO TURTO IR KITŲ NEKILNOJAMŲJŲ DAIKTŲ PARDAVIMO VIEŠO AUKCIONO KOMISIJOS DARBO REGLAMENTAS
I. BENDROSIOS NUOSTATOS
1. Ignalinos rajono savivaldybės viešame aukcione parduodamo nekilnojamojo turto ir kitų nekilnojamųjų daiktų pardavimo viešo aukciono komisija (toliau – Aukciono komisija) sudaryta organizuoti ir vykdyti Ignalinos rajono savivaldybės nekilnojamojo turto ir kitų nekilnojamųjų daiktų pardavimą viešo aukciono būdu. 
2. Šis reglamentas nustato Aukciono komisijos darbo tvarką.
3. Šiame reglamente vartojamos sąvokos suprantamos taip, kaip jos apibrėžtos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme, Lietuvos Respublikos Vyriausybės 2014 m. spalio 28 d. nutarime Nr. 1178 „Dėl Valstybės ir savivaldybių nekilnojamųjų daiktų pardavimo viešo aukciono būdu tvarkos aprašo patvirtinimo“ ir kituose teisės aktuose.

II. AUKCIONO KOMISIJOS SUDARYMAS
4. Aukciono komisija sudaroma iš 5 narių: aukciono vedėjo, protokoluotojo, aukciono komisijos narių, kuriuos skiria savivaldybės administracijos direktorius savo įsakymu.

5. Aukciono komisija savo veiklą pradeda įsigaliojus savivaldybės administracijos direktoriaus įsakymui, patvirtinančiam Aukciono komisijos sudėtį.

III. AUKCIONO  KOMISIJOS FUNKCIJOS
6. Aukciono komisija parengia ir teikia savivaldybės administracijos direktoriui tvirtinti Savivaldybės nekilnojamojo turto ir kitų nekilnojamųjų daiktų pardavimo viešo aukciono sąlygas.

7. Aukciono komisija organizuoja ir vykdo Ignalinos rajono savivaldybės nekilnojamojo turto ir kitų nekilnojamųjų daiktų pardavimą viešo aukciono būdu, vadovaudamasi Valstybės ir savivaldybių nekilnojamųjų daiktų pardavimo viešo aukciono būdu tvarkos aprašu (toliau – aprašas), patvirtintu Lietuvos Respublikos Vyriausybės 2014 m. spalio 28 d. nutarimu Nr. 1178 „Dėl Valstybės ir savivaldybių nekilnojamųjų daiktų pardavimo viešo aukciono būdu tvarkos aprašo patvirtinimo“.

IV. AUKCIONO KOMISIJOS DARBO  ORGANIZAVIMAS IR SPRENDIMŲ PRIĖMIMAS
 
8. Aukciono komisijos posėdžiai rengiami pagal poreikį. Aukciono komisijos posėdžius šaukia aukciono vedėjas.

9. Aukciono komisijos narius apie posėdį, jo darbotvarkę prieš 1 dieną informuoja viešo aukciono protokoluotojas.
10.  Aukciono komisijos posėdžius veda aukciono vedėjas. Nesant aukciono vedėjo, jį gali pavaduoti kitas komisijos narys. Aukciono komisijos posėdis yra teisėtas, kai posėdyje dalyvauja daugiau kaip pusė visų Aukciono komisijos narių. Komisijos sprendimai priimami paprasta balsų dauguma. Balsams pasiskirsčius po lygiai, lemia  aukciono vedėjo balsas.
11. Visi aukciono komisijos posėdžiai yra protokoluojami. Protokolus pasirašo aukciono vedėjas ir protokoluotojas. Kai komisijos posėdyje svarstomos Savivaldybės nekilnojamojo turto ir kitų nekilnojamųjų daiktų pardavimo viešo aukciono sąlygos, protokoluotojas surašo laisvos formos protokolą, kurį pasirašo aukciono vedėjas, protokoluotojas ir kiti Aukciono komisijos nariai.
12. Aukciono komisijos protokoluotojas yra atsakingas už informacijos nustatytu laiku pateikimą ir  paskelbimą apie organizuojamą viešą aukcioną bei aukciono sąlygas.
13. Aukcione ketinantys dalyvauti asmenys Aukciono komisijai pateikia asmens tapatybės patvirtinimo dokumentą, visus aprašo 30–32 punktuose nurodytus dokumentus (informaciją), kitus dokumentus, kuriais įrodoma, kad aukcione ketinantis dalyvauti asmuo atitinka aukciono dalyviui keliamus reikalavimus, nurodytus aukciono sąlygose, ir prašymą įregistruoti kaip aukciono dalyvį. Prašymo forma nustatyta šio reglamento 1 priede. 

14. Aukciono komisijos protokoluotojas iki nustatytos aukciono dalyvių registravimo pabaigos registruoja viešo aukciono dalyvius Viešo aukciono dalyvių registravimo knygoje, kurios forma nustatyta apraše. 

15. Aukcionas vykdomas aukciono sąlygose nurodytu laiku ir vietoje, jeigu dalyvauti jame atvyksta bent vienas įregistruotas aukciono dalyvis. Įregistruotiems aukciono dalyviams prieš pradedant aukcioną išduodama aukciono dalyvio kortelė su numeriu, atitinkančiu registravimo knygoje įrašytą aukciono dalyvio registravimo eilės numerį. Gavęs aukciono dalyvio kortelę, aukciono dalyvis pasirašo Viešo aukciono dalyvių registravimo knygoje.
16. Aukcionas vykdomas vadovaujantis apraše nustatyta tvarka.
17. Aukcionui pasibaigus, ne vėliau kaip kitą darbo dieną, dviem egzemplioriais surašomas apraše nustatytos formos aukciono protokolas. Protokolą pasirašo aukciono vedėjas, Aukciono komisijos nariai, protokoluotojas ir aukciono laimėtojas. Vienas protokolo egzempliorius lieka viešo aukciono komisijai, kitas įteikiamas aukciono laimėtojui.

 

V. BAIGIAMOSIOS NUOSTATOS
 
18. Šis reglamentas gali būti keičiamas, papildomas ir pripažįstamas netekusiu galios Ignalinos rajono savivaldybės administracijos direktoriaus įsakymu.
19. Aukciono komisijos nariai už savo veiklą atsako pagal Lietuvos Respublikos įstatymus.
_______________________

Ignalinos rajono savivaldybės viešame aukcione 
parduodamo nekilnojamojo turto ir kitų nekilnojamųjų

daiktų pardavimo viešo aukciono
komisijos darbo reglamento

1 priedas

(Prašymo forma)
___________________________________________

___________________________________________

(aukciono dalyvis, adresas, tel., el. paštas)
Ignalinos rajono savivaldybės administracijai
Laisvės a. 70
LT-30122 Ignalina
PRAŠYMAS

ĮREGISTRUOTI KAIP Ignalinos rajono savivaldybės viešame aukcione parduodamo nekilnojamojo turto ir kitų nekilnojamųjų daiktų PARDAVIMO VIEŠO AUKCIONO DALYVĮ
20___ m. _____________________ d.
(sudarymo vieta)
____________________________________________________________________________

    (aukciono dalyvio duomenys: vardas, pavardė, asmens kodas, gyvenamoji vieta arba juridinio 
        asmens pavadinimas, kodas Juridinių asmenų registre, buveinė, telefono numeris, el. paštas)

                                       (toliau – aukciono dalyvis) prašo jį įregistruoti
___________________________________________________________________________

                  (savivaldybės nekilnojamasis turtas, unikalus numeris, plotas, adresas)

kaip viešo aukciono, vyksiančio 20___ m. ________________________ d., dalyvį.

Jeigu aš nebūsiu pripažintas aukciono laimėtoju, įmokėtą garantinį įnašą prašome grąžinti į sąskaitą Nr. ___________________________, esančią banke 
__________________________________________________________________________ 

                                           (banko įstaigos pavadinimas, kodas)
PRIDEDAMA (jeigu kuris nors dokumentas nepateikiamas, atitinkamą punktą išbraukti):
1. Banko įstaigos išduoti dokumentai, patvirtinantys, jog aukciono dalyvio vardu sumokėtas aukciono dalyvio registravimo mokestis ir garantinis įnašas, _____ lapai (-ų). 

2. Registracijos pažymėjimo arba Juridinių asmenų registro išrašo (ar kito veiklos pagrindimo dokumento), jeigu pagal asmens registravimo vietos įstatymus toks subjektas privalo jį turėti, kopija, patvirtinta teisės aktų nustatyta tvarka, ______ lapai (-ų).

3. Įstatų arba nuostatų (ar kito steigimo dokumento), jeigu pagal asmens registravimo vietos įstatymus toks subjektas privalo juos turėti, kopija, patvirtinta teisės aktų nustatyta tvarka, ____lapai (ų).
4. Kompetentingo valdymo organo sprendimo dėl dalyvavimo aukcione ir nekilnojamojo turto ir jam priskirto žemės sklypo (jeigu žemės sklypas yra parduodamas kartu su nekilnojamuoju turtu) ar kitų nekilnojamųjų daiktų įsigijimo, jeigu pagal asmens steigimo dokumentus ar teisės aktus sprendimą turi priimti valdymo organas, kopija, patvirtinta teisės aktų nustatyta tvarka, ___ lapai (-ų).

5. Atstovo įgaliojimų patvirtinimo dokumentų kopijos, patvirtintos teisės aktų nustatyta tvarka,___ lapai (-ų).

6. Sandorio dėl ketinimo įsigyti savivaldybės nekilnojamąjį turtą bendrosios nuosavybės teise arba jungtinės veiklos sutarties kopijos, patvirtintos teisės aktų nustatyta tvarka, jeigu aukcione ketina dalyvauti keli asmenys (asmenų grupė), ___ lapai (-ų).

7. Kiti aukciono sąlygose nurodyti dokumentai,_____ lapai (-ų).

(Aukcione dalyvauti ketinantys užsienio subjektai, atitinkantys aukciono dalyvių apibrėžimą, turi pateikti Aukciono komisijai atitikties Lietuvos Respublikos Konstitucijos 47 straipsnio 3 dalies įgyvendinimo konstituciniame įstatyme (toliau – Konstitucinis įstatymas) nustatytiems europinės ir transatlantinės integracijos kriterijams patvirtinimo dokumentus: Konstitucinio įstatymo 4 straipsnio 1 dalyje nurodytų valstybių pilietybės patvirtinimo dokumento arba šių užsienio valstybių nuolatinio gyventojo statuso patvirtinimo dokumento nuorašus, o užsienio juridiniai asmenys – legalizuotus ar patvirtintus pažyma (Apostille), jeigu Lietuvos Respublikos tarptautinės sutartys ar Europos Sąjungos teisės aktai nenumato kitaip, registravimo pažymėjimą ir įstatus ar kitus juos atitinkančius steigimo dokumentus. Dokumentai Aukciono komisijai turi būti pateikiami lietuvių kalba (išversti į ją) skelbime nurodytu dalyvių registravimo laiku).
	Aukciono dalyvis ar jo
	
	

	įgaliotas asmuo
	_______________________
	_________________________

	
	(parašas)
	(vardo raidė, pavardė)


A. V. (tik juridiniams asmenims)

